**Tuntematon tyttö** (ransk. *La fille inconnue*) on Dardennen veljesten ohjaama vuonna 2016 ensi-iltansa saanut belgialainen draamaelokuva. Elokuva kertoo nuoresta naislääkäristä, joka kieltäytyy eräänä iltana avaamasta ovea myöhään tulevalle asiakkaalle. Elokuva sai ensi-iltansa vuoden 2016 Cannesin elokuvajuhlilla.

Tuotanto
--------

*Tuntematon tyttö* tapahtuu muiden Dardennen veljesten ohjaamien elokuvien tapaan Liègessä. Luc ja Jean-Pierre Dardenne olivat ohjanneet dokumenttielokuvia ennen siirtymistään fiktioelokuvien ohjaajiksi. Myös tuntematon tyttö seuraa direct cineman periaatteiden mukaisesti yhtä henkilöä ja tapahtumaa rajoitetun ajan hyvin läheltä. Dokumenttitausta näkyy kuitenkin*Tuntemattomassa tytössä* heidän aiempia elokuviaan vähemmän. Sen sijaan aiempien elokuvien yhteiskunnalliseen realismiin sekoittuu nyt genre-elokuvan piirteitä.

Ohjaajaveljekset olivat käyttäneet varhaisissa elokuvissaan tuntemattomia näyttelijöitä, mutta valinneet edelliseen elokuvansa Kaksi päivää, yksi yö (2014) pääosaan oscar-voittaja Marion Cotillardin. *Tuntemattoman tytön* pääosaan he valitsivat myös tunnetun näyttelijän, kaksinkertaisen césar-voittajan Adèle Haenelin. Elokuva sai ristiriitaisia arvioita Cannesin ensi-iltansa jälkeen ja ohjaajaveljekset päättivät leikata jo valmista elokuvaansa. He poistivat elokuvasta seitsemän minuuttia ennen sen teatterilevitystä.

Juoni
-----

Jenny Davin on nuori lääkäri, jolla on apunaan lääketieteen opiskelija Julien. He tekevät töitä eläkkeelle jääneen lääkärin klinikalla. Raskaan päivän jälkeen Jenny kieltää Julienia avaamasta ovea, kun joku soittaa klinikan ovikelloa hetki sulkemisajan jälkeen. Paljastuu, että oven takana on ollut nuori musta tyttö, joka on löytynyt kuolleena läheiseltä joen penkalta. Kukaan ei tiedä, kuka kuollut tyttö on. 

Poliisit alkavat tutkia tapausta. Myös Jenny alkaa selvittää kuka kadonnut tyttö on. Häntä piinaa se, että hän ei avannut ovea illalla. Julien, jota Jenny on moittinut kertoo lopettavansa lääketieteen opintonsa. Jenny näyttää tytön kuvaa kaikille asiakkailleen ja tapaamilleen ihmisille. Hän maksaa kuolleen tytön hautapaikan. Jenny käy näyttämässä tytön kuvaa myös nettikahvilassa. Bryan, eräs Jennyn nuorista asiakkaista tunnustaa lopulta tuntevansa tytön. Hän oli nähnyt tytön antamassa fellaatiota vanhukselle. Bryanin isä ja äiti tulevat tapaaman Jennya ja käskevät jättää pojan rauhaan. Jenny selvittää, että vanhus oli Bryanin isoisä, jolle hänen Bryanin isä oli maksanut prostituoidun. 

Jenny kieltäytyy hänelle tarjotusta virasta ja päättää jatkaa perheklinikalla. Jennyn nettikahvilassa tapaamat kaksi miestä uhkaavat häntä fyysisesti ja käskevät jättää asian sikseen. Nettikahvilan kassatyöntekijä tulee tapaamaan Jennya ja kertoo, että kuollut on hänen siskonsa. Bryanin isä tulee tapaamaan Jennya. Hän kertoo, että hän tapasi nuoren naisen juuri ennen kuolemaa ja on syyllinen tämän kuolemaan. Mies yrittää hirttää itsensä Jennyn klinikan vessassa, mutta epäonnistuu. Jenny kehottaa miestä ilmoittautumaan poliisille.

Näyttelijät
-----------

|  |  |  |
| --- | --- | --- |
|  Adèle Haenel  | … |  Jenny Davin, nuori lääkäri  |
|  Olivier Bonnaud  | … |  Julien, lääketieteen opiskelija  |
|  Jérémie Renier  | … |  Bryanin isä  |
|  Louka Minnella  | … |  Bryan  |
|  Christelle Cornil  | … |  Bryanin äiti  |
|  Nadège Ouedraogo  | … |  nettikahvilan työntekijä  |
|  Olivier Gourmet  | … |  Lambertin poika  |
|  Pierre Sumkay  | … |  Lambert  |
|  Yves Larec  | … |  Tohtori Habran, eläkkeellä oleva lääkäri  |
|  Ben Hamidou  | … |  Ben Mahmoud, poliisi  |
|  Laurent Caron  | … |  Bercaro, poliisi  |
|  Fabrizio Rongione  | … |  Riga, lääkäri  |
|  Myriem Akheddiou  | … |  Rigan assistentti  |
|  Jean-Michel Balthazar  | … |  potilas  |
|  Thomas Doret  | … |  Lucas  |
|  Marc Zinga  | … |  sutenööri  |

Vastaanotto
-----------

Elokuva sai ensi-iltansa vuoden 2016 Cannesin elokuvajuhlilla. *Tuntematon tyttö* sai keskinkertaisia arviota, ja sitä pidettiin yleisesti Dardennen veljesten välityönä. New York Timesin A.O. Scottin mielestä elokuva on kuvaus siitä, miten haastavia moraalisesti oikeat valinnat ovat. Muiden Dardennen veljesten elokuvien tapaan se on koruton ja armoton tapauskuvaus, jossa on rikkaita yksityiskohtia ja vähäeleisiä näyttelijäsuorituksia. The Guardian -lehden Peter Bradshawn mielestä elokuva ei yllä Dardennen veljesten muiden elokuvien tasolle, lähinnä siksi, että sen päähenkilö jää etäiseksi.

Lähteet
-------

1. ↑  The unknown firl *cineuropa.org*. Cineuropa - the best of European cinema. Viitattu 16.11.2020. (englanniksi)
2. ↑  La fille inconnue *www.festival-cannes.com*.  2016. Festival Cannes. Viitattu 16.11.2020. (englanniksi)
3. ↑  Lapin, Andrew: A Knock Unanswered, A Body Unmourned: 'The Unknown Girl' *www.npr.org*.  7.9.2017. NPR. Viitattu 16.11.2020. (englanniksi)
4. ↑  Lodge, Guy: Film Review: ‘The Unknown Girl’ *variety.com*.  18.5.2016. Variety. Viitattu 16.11.2020. (englanniksi)
5. ↑  Sobczynski, Peter: The Unknown Girl movie review (2017) | Roger Ebert *www.rogerebert.com*.  8.9.2017. rogerebert.com. Viitattu 16.11.2020. (englanniksi)
6. ↑  Jagernauth, Kevin: César Winner Adèle Haenel To Lead Dardenne Brothers Next Film ‘The Unknown Girl’ *IndieWire*.  23.4.2015. IndieWire. Viitattu 16.11.2020. (englanniksi)
7. ↑  Keslassy, Elsa: Dardenne Brothers Re-Edit ‘The Unknown Girl’ in Response to Critics *variety.com*.  28.6.2016. Variety. Viitattu 16.11.2020. (englanniksi)
8. ↑  The unknown girl *www.rottentomatoes.com*. Rotten Tomatoes. Viitattu 16.11.2020. (englanniksi)
9. ↑  The unknown girl *www.metacritic.com*. Metacritic. Viitattu 16.11.2020. (englanniksi)
10. ↑  Scott, A.O.: Review: The Hard Road of Decency in ‘The Unknown Girl’ *www.nytimes.com*.  7.9.2017. New York Times. Viitattu 16.11.2020. (englanniksi)
11. ↑  Bradshaw, Peter: The Unknown Girl review – a marginal, passionless offering from the Dardennes brothers *www.theguardian.com*.  18.5.2016. The Guardian. Viitattu 16.11.2020. (englanniksi)


|  |  |  |  |
| --- | --- | --- | --- |
| 

| * n
* k
* m
Dardennen veljesten ohjaamat elokuvat |
| --- |
|  |
| 
* *Falsch* (1987)
* *Teitä ajatellen* (1992)
* *Lupaus* (1996)
* *Rosetta* (1999)
* *Le fils* (2002)
* *Lapsi* (2005)
* *Dans l’Obscurité* (2007)
* *Le silence de Lorna* (2008)
* *Le Gamin au vélo* (2011)
* *Kaksi päivää, yksi yö* (2014)
* *Tuntematon tyttö* (2016)
* *Le Jeune Ahmed* (2019)

 |

 |